মায়াবতীর পর অখিলেশ যাদবও ইঙ্গিত দিলেন, আসন্ন লোকসভা ভোটে উত্তরপ্রদেশে বিজেপির বিরুদ্ধে লড়াইয়ে কংগ্রেসকে সঙ্গে চায় না সমাজবাদী পার্টি। অখিলেশের কথায়, ‘‘মধ্যপ্রদেশ বিধানসভায় সংখ্যাগরিষ্ঠ হওয়ার জন্য আমরা (সমাজবাদী পার্টি) কংগ্রেসকে সমর্থন করেছিলাম। কিন্তু আমাদের একমাত্র বিধায়ক কংগ্রেসি মন্ত্রিসভায় ঠাঁই পাননি। তার জন্য কংগ্রেসকে ধন্যবাদ। ওরা উত্তরপ্রদেশে আমাদের কাজটা সহজ করে দিল।’’ ২৩০ সদস্যের মধ্যপ্রদেশ বিধানসভায় কংগ্রেস পেয়েছে ১১৪টি আসন। পরে মায়াবতীর বহুজন সমাজ পার্টির দুই বিধায়ক ও সমাজবাদী পার্টির এক বিধায়কের সমর্থন নিয়ে সরকার গড়েন মুখ্যমন্ত্রী কমল নাথ। ওই সময় মায়াবতী স্পষ্টই জানিয়ে দিয়েছিলেন, শুধু বিজেপিকে ঠেকাতেই তাঁরা মধ্যপ্রদেশে সরকার গড়তে সাহায্য করেছেন কংগ্রেসকে। বলেছিলেন, ‘‘মানুষ বিজেপিকে ঠেকাতেই কংগ্রেসকে ভোট দিয়েছে।’ এ দিন অখিলেশের মন্তব্যে আরও স্পষ্ট হল, আসন্ন লোকসভা ভোটে বিজেপির বিরুদ্ধে লড়তে কংগ্রেসকে সঙ্গে নিতে চাইছে না সমাজবাদী পার্টিও। অখিলেশের কথায়, ‘‘সেই জোটে আমাদের সঙ্গে কারা থাকবে, কারা থাকবে না, তা শীঘ্রই জানা যাবে। আমরা সব রাস্তাই খোলা রাখার পক্ষে।’’